በኦሮሚያ 210 ተጠርጣሪዎች በቁጥጥር ስር ዋሉ
አዲስ አበባ፡- በኦሮሚያ ክልል   ባለፉት ሁለት ቀናት በመሬት ወረራ፣  በሙስናና በሰብአዊ መብት ጥሰት የተጠረጠሩ ከ210 በላይ  ግለሰቦች በቁጥጥር ስር መዋላቸውን የኦሮሚያ ብሄራዊ ክልላዊ መንግስት ጠቅላይ አቃቤ ህግ አስታወቀ። የኦሮሚያ ብሄራዊ ክልላዊ መንግስት ጠቅላይ አቃቤ ህግ አቶ ዳንኤል አሰፋ ትናንት በሰጡት ጋዜጣዊ መግለጫ  እንደተናገሩት  በክልሉ ለረጅም ጊዜ በቆየው ከመሬት እንዲሁም ከመንግስትና ከህዝብ ሀብትና ንብረት ስርቆት ጋር በተያያዘ ማጣራት ሲካሄድ ቆይቷል። በዚህም በመንግስት መዋቅር ውስጥ በባለስልጣንና ባለሙያ ደረጃ እንዲሁም ከማህበረሰቡም መካከል በተለይ በንግድ የተሰማሩ  ግለሰቦች በፈጠሩት ተገቢ ያልሆነ ግንኙነት በርካታ ወንጀሎች ተፈጽመው ተገኝተዋል። በዚህም ከመሬት ጋር በተያያዘ ከ 180 በላይ የሚሆኑ ሰዎች አርሶ አደሮች  የማይገባውን ካሳ እንዲያገኝና እንዲፈናቀል በማድረግ ለችግር ያጋለጡ ተብለው በቁጥጥር ስር የዋሉ ሲሆን፤ ከዚሁ ጋር በተያያዘ ከ 155 ሺ 760 ካሬ ሜትር በላይ መሬት በፕሮጀክቶች  የተያዘ መሬት እንዲሁም  ጥቂት ግለሰቦች በበርካታ ሰዎች ሰም አድርገው  በ 112 ማህበራት ተደራጅው የያዙት 376 ሺ 320 ካሬ ሜትር መሬት ማስመለስ  ተችሏል። በተመሳሳይ በፕሮጀክቶች ላይ የተሰሩ ወንጀሎችን ለመቆጣጣር በተሰራው ስራ ከ 109 ሚሊዮን 750 ሺ ብር በላይ ከሙስና የዳነ ሲሆን፤ ሰባት ሚሊዮን 185ሺ 455 ብር ተወስዶ የነበረ ወደ መንግስት ካዝና ተመላሽ ማድረግ ተችሏል።  ከዚሁ ጋር በተያያዘ ከ700 ሚሊዮን ብር በላይ የሚያወጣ  የመንግስት የጨረታ ሂደትም  ችግር ያለበት ሆኖ ስለተገኘ እንዲሰረዝ ተደርጓል። ከሰብአዊ መብት  ጋር  በተያያዘ በምእራብ ሀረርጌ ዞን በነበሩ ማረሚያ ቤቶች ውስጥ የሰውን ልጅ ክብር በሚነካና በጣሰ  አስከፊ ሁኔታ  የሰብአዊ መብት ጥሰት በመፈጸም ታራሚዎችን  አላግባብ የያዙ  የዞኑ የማረሚያ ቤት ሃላፊዎችና ሲፈጽሙ በነበሩ  ግለሰቦች ላይ ማጣራት ተደርጎ  በቂ ማስረጃ በመገኘቱ ከ30 በላይ ሰዎች በቁጥጥር ስር የዋሉ ሲሆን  እነዚህ ስራዎች ተጠናክረው የሚቀጥሉ መሆኑንም ተናግረዋል። ጠቅላይ አቃቤ ህጉ ጨምረው እንደተናገሩት በቅርቡ አምነስቲ እንተርናሽናል በኦሮሚያ ክልል ተፈጸመ ብሎ ያወጣው መግለጫ የተዛባ መሆኑንም ገልጸዋል። አምነስቲ ያቀረበው ሪፖርት ሙሉ ሳይሆን የተነጠሉና የተወሰኑ አካላትን ጥቅም ለማስጠበቅና ለሌላ ዓላማ የቀረበ ነው ያሉት ጠቅላይ አቃቤ ህጉ ሪፖርቱ በትክክል ያለውን ነባራዊ ሁኔታ ያላገነዘበና የዓለም አቀፍ የሰብአዊ መብት ህጎች በሰላማዊ ሁኔታ ውስጥ ብቻ የሚፈጸሙ መሆናቸውን ከግምት ያላስገባ መሆኑንም አስረድተዋል። ይህም ሆኖ የተነሱት ጉዳዮች ከዚህ ቀደምም በመደበኛው የፍትህ ሥርኣት በመጣራት  ሂደት ላይ መሆናቸውን በማስታወስ የማጣራቱ ሂደት የሚቀጥል መሆኑንም ጠቁመዋል።አዲስ ዘመን ግንቦት 28/2012 ራስወርቅ ሙሉጌታ 